Zapisnik

23. sjednice Vijeća Mjesnog odbora Resnik održane 27. veljače 2023., u prostorijama mjesne samouprave MO Resnik, s početkom u 18.00 sati

	NAZOČNI ČLANOVI VIJEĆA:
1. Dominik Žibrat
2. Vesna Humić
3. Gordan Ribić
4. Branka Genzić-Horvat
5. Ivana Holjevac

Predsjedava Dominik Žibrat, predsjednik Vijeća.

Zapisnik vodi: Ivana Holjevac, članica Vijeća Mjesnog odbora Resnik.

Predsjednik konstatira da je nazočno 5 od ukupno 5 članova Vijeća, što znači da Vijeće može pravovaljano odlučivati, te otvara 23. sjednicu Vijeća Mjesnog odbora.

Prije utvrđivanja dnevnog reda, predsjednik Vijeća Domonik Žibrat, otvara raspravu o zapisniku s 22. sjednice Vijeća Mjesnog odbora Patruševec. S obzirom da nema primjedbi zapisnik se jednoglasno usvaja. 
  Na prijedlog predsjednika Vijeće jednoglasno utvrđuje

DNEVNI RED

1. Izvješće o radu Vijeća Mjesnog odbora Resnik za 2022. godinu.
1. Program rada Vijeća Mjesnog odbora Resnik za 2023. godinu.
1. Zaključak o prijedlogu utroška sredstava s pozicije ONRP.
1. Aktualna komunalna problematika. 
1. Razno: izvješća, pitanja i  prijedlozi.

 Ad 1.) Izvješće o radu Vijeća Mjesnog odbora Resnik za 2022. godinu.

	Predsjednik Vijeća Dominik Žibrat ukratko upoznaje nazočne o radu Vijeća u protekloj godini, a koje su i svi vijećnici primili s materijalima. U izvješću se navodi broj održanih sjednica, broj donesenih akata, odgovori na akte i izvješće je vrlo temeljito.
Otvara raspravu.
Nitko se ne javlja za riječ i prijedlog se daje na glasovanje.
Nakon provedenog glasovanja konstatira da Vijeće jednoglasno prihvaća 

IZVJEŠĆE O RADU
Vijeća mjesnog odbora Resnik
za  2022. godinu

U 2022. godini rad Vijeća se odvijao u skladu sa Statutom Grada, Pravilima Mjesnog odbora, Poslovnikom o radu i Programom rada Vijeća.
Sjednicama je prisustvovalo prosječno po 5 člana Vijeća (100 %). Nije bilo odgođenih, a niti prekinutih sjednica zbog nedovoljnog broja prisutnih članova Vijeća. Prosječno trajanje sjednica Vijeća bilo je 1,00 sat. 
Na sjednicama  se ukupno raspravljalo o 38 točaka dnevnog reda, gdje su donesena 28 akta:
· doneseni su sljedeći akti: Godišnji obračun Mjesnog odbora Resnik za 2022., Financijski plan Mjesnog odbora za 2022. godinu i Prijedlog  prioriteta za Plan malih komunalnih aktivnosti za 2023.god., te Izvještaj o radu Vijeća Mjesnog odbora za 2021.god. i Program rada Vijeća Mjesnog odbora za 2022.god.
· Vijeće Mjesnog odbora je donijelo zaključak o utrošku korištenju sredstava s pozicije 3299 NESPOMENUTI RASHODI POSLOVANJA i 1 zaključak o korištenju sredstava
· na 12 sjednica Vijeće je raspravljalo o zahtjevima građana, prijedlozima vijećnika te slalo dopise nadležnim gradskim uredima.
· Vijeće Mjesnog odbora održalo je Zbor građana vezano davanje mišljenja o prijedlogu lokacije na području MO Resnik za privremeno skladištenje građevinskog materijala od uklanjanja građevinskog otpada nastalog kod obnove zgrada oštećenih potresom.
Predsjednik Vijeća je redovito sazivao sjednice Vijeća, predlagao dnevni red i predsjedavao svim sjednicama Vijeća u 2022. godini. Surađivao je s predsjednikom Gradske četvrti Peščenica - Žitnjak u sastavljanju dnevnog reda, te prisustvovao Koordinacijama predsjednika Gradske četvrti Peščenica - Žitnjak i predsjednika mjesnih odbora Gradske četvrti Peščenica – Žitnjak.
Članovi Vijeća su svoj rad realizirali prvenstveno kroz sudjelovanje na sjednicama Vijeća, na koje su se redovito odazivali. Članovi su na sjednicama raspravljali i izjašnjavali se o svim pitanjima koja su bila na dnevnom redu, te davali inicijative i prijedloge radi poboljšanja života građana na svom području. Također su organizirali redovita tjedna dežurstva u sjedištu Mjesnog odbora radi primanja građana.
Vijeće je u svom radu nastojalo riješiti zahtjeve građana, te je poduzimalo mjere u okviru svojih nadležnosti kroz prijedloge za Plan malih komunalnih akcija i aktualnu komunalnu problematiku, upoznavanje Vijeća Gradske četvrti Peščenica - Žitnjak i nadležnih gradskih ureda sa zahtjevima i potrebama građana Mjesnog odbora Resnik dostavljajući zapisnike i zaključke sa sjednica Vijeća.


Ad 2.) Program rada Vijeća Mjesnog odbora Resnik za 2023. godinu.

Članovi Vijeća primili su prijedlog Programa rada Vijeća mjesnog odbora Resnik za 2023. 
Nakon kratkog izvješća predsjednika Vijeća, vijećnici nemaju nikakvih primjedbi na Program rada Vijeća mjesnog odbora Resnik za 2023. tako da Vijeće jednoglasno donosi 


		         Program rada Vijeća Mjesnog odbora Resnik		                                         			                          za 2023.

a) Polazne odrednice

	Vijeće Mjesnog odbora Resnik polazne odrednice svoga Programa rada temelji na najaktualnijim potrebama komunalnog, socijalnog i kulturnog standarda, koje je Vijeće uočilo u svome radu (pri tome se ne podrazumijeva samo nova problematika već i održavanje postojeće infrastrukture i standarda) uz stavljanje naglaska na posebnost i specifičnost Vijeća Mjesnog odbora  Resnik.
	Naravno, polazne odrednice i ciljevi i zadaci programa rada Vijeća Mjesnog odbora Resnik ovise o cjelovitom radu mjesne samouprave, odnosno o suradnji Vijeća s Vijećem Gradske četvrti Peščenica-Žitnjak. Stoga se polazne odrednice rada Vijeća Mjesnog odbora Resnik kod definiranja problema i predlaganja njihovih rješenja kako komunalnog, tako i društvenog i kulturnog standarda, te organiziranja suradnje s građanima, uz ostalo, temelje i na suradnji Vijeća Mjesnog odbora Resnik s Vijećem Gradske četvrti Peščenica-Žitnjak. Suradnja se pri tom podrazumijeva kroz primjenu propisane i opisane procedure rada Vijeća Mjesnog odbora Resnik koja se odvija i pokreće od suradnje s građanima, poznavanja komunalne problematike, donošenja zaključaka na sjednicama i koordinacije predsjednika Vijeća Mjesnih odbora s predsjednikom Vijeća Gradske četvrti Peščenica-Žitnjak.

	Iz navedenog konteksta specificiraju se sljedeće polazne odrednice:

1. Održavanje komunalne infrastrukture
2. Izgradnja odvodnje na području Mjesnog odbora Resnik
3. Pojačano održavanje, asfaltiranje i rekonstrukcija ulica.
4. Izgradnja i asfaltiranje parkirališta.
5. Uređenje i asfaltiranje pješačkih staza i nogostupa.
6. Regulacija prometa postavom prometne signalizacije.
7. Pojačanje postojeće javne rasvjete u ulicama.
8. Uređenje i opremanje dječjih igrališta potrebnim sadržajima.
9. Zaštita javnih zelenih površina i opremanje istih sadržajima (klupe, stolovi, koševi za otpatke i sl.).
10. Briga o problematici vezanoj uz zaštitu okoliša i sigurnost građana u Mjesnom odboru Resnik.
11. Izgradnja ili pronalazak lokacije za ambulantu na području Mjesnog odbora Resnik.
12. Izgradnja ili pronalazak lokacije za ispostavu pošte na području Mjesnog odbora Resnik.
13. Sve navedene polazne odrednice ovise o osnovnoj odrednici koja se prepoznaje po stupnju uspješnosti:
· suradnje Vijeća Mjesnog odbora Resnik s građanima,
· suradnje Vijeća Mjesnog odbora Resnik  s Vijećem Gradske četvrti Peščenica-Žitnjak i Gradskim uredom za mjesnu samoupravu.

Navedene odrednice uvjetuju i usmjeravaju izravno uspješnost rada Vijeća Mjesnog odbora Resnik a neizravno pridonose uspješnoj realizaciji rada Vijeća Gradske četvrti Peščenica-Žitnjak.

b) Glavni ciljevi

Iz navedenih polaznih odrednica, te na osnovi rada Vijeća Gradske četvrti Peščenica-Žitnjak vezanog uz prostor našeg mjesnog odbora, Vijeće Mjesnog odbora Resnik postavlja sljedeće ciljeve:

1. Koordinirano u suradnji s građanima sustavno prikupljanje svih podataka bitnih za Mjesni odbor Resnik o komunalnoj opremljenosti, uređenju prostora, komunalnom redu, zaštiti okoliša, javnog reda i mira, rada javnih službi te upoznavanje Vijeća Gradske četvrti Peščenica-Žitnjak i građana MO Resnik s istim.
2. Predlaganje strateških projekata Vijeću gradske četvrti Peščenica-Žitnjak i nadležnim gradskim uredima u cilju planiranja naselja Resnik, rješavanje komunalnih i društvenih potreba građana Resnik.
3. Koordinirano s Vijećem Gradske četvrti Peščenica-Žitnjak sustavno i kontinuirano planiranje rješavanja manjih komunalnih potreba koje Vijeće Mjesnog odbora Resnik selektira i predlaže Vijeću Gradske četvrti kao prioritete programa MKA za tekuće i iduće razdoblje.
4. Uočavanje i predlaganje Vijeću Gradske četvrti i drugim nadležnim tijelima većih komunalnih problema na Mjesnom odboru Resnik koji se ne mogu, zbog svoje obimnosti i složenosti, rješavati kroz program MKA.
5. Kontinuirano upoznavanje i praćenje osnovnih akata na kojima se temelji rad, organizacija i odlučivanje Vijeća Mjesnog odbora Resnik.
6. Permanentno nastojanje za što učinkovitijom suradnjom Vijeća Mjesnog odbora Resnik s Vijećem Gradske četvrti Peščenica-Žitnjak i Gradskim uredom za mjesnu samoupravu.

c) Zadaci i rokovi

Na osnovi ovih, programom postavljanih ciljeva, Vijeće Mjesnog odbora Resnik će u svome radu i na svojim sjednicama tijekom 2023. godine provoditi proceduralne postupke i donositi odgovarajuće akte u predviđenim rokovima, a naročito o sljedećim pitanjima:

1. Koordinacija i suradnja s Vijećem Gradske četvrti Peščenica-Žitnjak i s predsjednikom Vijeća Gradske četvrti Peščenica-Žitnjak u okviru propisane i opisane procedure (kontinuirano kroz cijelu godinu).
2. Kontinuirano praćenje aktualne komunalne problematike na području Mjesnog odbora Resnik te utvrđivanja
a) prioriteta: održavanja komunalne infrastrukture u okviru Plana malih komunalnih akcija koje donosi Vijeće mjesnog odbora Resnik
b) utvrđivanja prioriteta za Plan komunalnih aktivnosti Gradske četvrti Peščenica-Žitnjak:
· Vijeću Gradske četvrti Peščenica-Žitnjak
c) Složenih i većih komunalnih potreba nadležnim tijelima Grada po propisanoj proceduri (kontinuirano  kroz cijelu godinu).
d) Program prijedloga za donošenje održavanja komunalne infrastrukture Gradske četvrti Peščenica-Žitnjak (kontinuirano kroz cijelu godinu)

3. Davanje mišljenja o prijedlozima akata i programima koja od Vijeća Mjesnog odbora Resnik zatraži Vijeće Gradske četvrti Peščenica-Žitnjak ili druga nadležna gradska tijela, te prihvaćanje programa i akata na znanje o kojima navedena tijela informiraju Vijeće Mjesnog odbora Resnik (kada bude zatražena i ponuđena).
4. Raspravljanje i donošenje zaključaka na sjednicama Vijeća na osnovi prijedloga stanovnika Mjesnog odbora Resnik (kontinuirano kroz cijelu godinu).
5. Predlaganje prioriteta za donošenje Plana komunalnih aktivnosti Gradske četvrti Peščenica-Žitnjak za 2024. za Mjesni odbor Resnik (rujan-prosinac 2023.)
6. Donošenje Financijskog plana Vijeća Mjesnog odbora Resnik za 2023. (siječanj- ožujak 2023.)
7. Donošenje Izvješća o radu Vijeća Mjesnog odbora Resnik za 2022. (veljača- svibanj 2023.)
8. Donošenje Programa rada Vijeća Mjesnog odbora Resnik za 2023. (veljača – lipanj 2023.)
9. Donošenje Godišnjeg obračuna Vijeća Mjesnog odbora Resnik za 2023. (lipanj - listopad 2023.)
10. Sudjelovanja i predlaganje u donošenju prostornih, urbanističkih i detaljnih planova Grada Zagreba (PUP, GUP, UPU) kada se odnose na prostor Mjesnog odbora Resnik (prema dospijeću prijedloga).
11. Raspravljanje i predlaganje rješavanja problema o zaštiti okoliša, sigurnosnom i društvenom standardu građana Mjesnog odbora Resnik (kontinuirano kroz cijelu godinu). 
11.a)  Vođenje cjelovite brige o problematici zaštite okoliša, zaštite zdravlja građana i
      druge problematike značajne za kvalitetu života građana.
b) Iniciranje rasprave s predsjednikom i Vijećem Gradske četvrti Peščenica-Žitnjak, te nadležnim gradskim uredima kako bi se dogovorila rješenja u okviru projekata na području zaštite okoliša, zaštite zdravlja građana i drugim područjima u skladu sa zahtjevima građana Resnika.
      
Izvršenje zadatka u predviđenim rokovima treba shvatiti aproksimativno jer ovise od više činitelja, a naročito o:
· dosegnutoj razini odvijanja propisanog i opisanog rada Vijeća Mjesnog odbora Resnik.
· suradnji Vijeća Mjesnog odbora Resnik s Vijećem Gradske četvrti Peščenica-Žitnjak i s predsjednikom Vijeća Gradske četvrti.
· suradnji Vijeća Mjesnog odbora s građanima Mjesnog odbora Resnik, te o izvršenju proračunskih stavki koje se odnose na Gradski ured za mjesnu samoupravu, civilnu zaštitu i sigurnost Grada Zagreba.


Ad 3.) Zaključak o prijedlogu utroška sredstava s pozicije ONRP.

Predsjednik Vijeća, Kristijan Rašić napominje da treba napraviti Plan iz sredstva  „Ostalih nespomenutih rashoda poslovanja“ pa predlaže da se sredstva raspodjele.
Otvara raspravu.
Nakon rasprave Vijeće jednoglasno donosi 


ZAKLJUČAK
O PRIJEDLOGU UTROŠKA SREDSTAVA S POZICIJE
OSTALI NESPOMENUTI RASHODI POSLOVANJA

1.	Vijeće Mjesnog odbora Resnik  na poziciji 279-3299 za 2023. ima 630 EUR.

2.	Vijeće Mjesnog odbora Resnik  predlaže utrošak sredstava iz točke 1. ovog zaključka na sljedeći način:

1.   Materijal neophodan za rad Vijeća (uredski materijal, sanitarne potrepštine)
                                                                                                                                      230 EUR
2.   Promocija Gradske četvrti i Mjesnog odbora                                                         400 EUR

Ukupno:		                          630 EUR

3.	Ovaj će zaključak biti dostavljen Gradskom uredu za mjesnu samoupravu, civilnu zaštitu
       i sigurnost.

Ad 4.) Aktualna komunalna problematika.

Vijećnici raspravljaju o javnoj rasvjeti na području MO Resnik, u ulici Mije Haleuša kod Plodina. Predsjednik napominje da je to već odavno traženo ali još uvijek nije realizirano. Isto je stavljeno u Prioritet programa građenja za 2024. te će se kod predlaganja staviti kao prvi prioritet za slijedeću godinu. Također napominje da je rasvjeta na dječjem i sportskom igralištu stavljena u Program građenja za ovu godinu, te bi se trebala i realizirati.
Predsjednik Vijeća Dominik Žibrat ukazuje vijećnicima na zaključak s 5. sjednice Vijeća Mjesnog odbora i s 5. sjednice s Vijeća Gradske četvrti od 26. listopada 2021., o postavi uzdignutih ploha u ulici I. Resnik kod kbr. 70 i kbr. 83. te do danas nisu dobili odgovor.  Napominje da je Gradski ured za obnovu, izgradnju, prostorno uređenje, graditeljstvo, komunalne poslove i promet poslao dopis na prethodnu suglasnost Ministarstvu unutarnjih poslova, Ali oni nisu do danas ništa odgovorili. Mišljenja je da bi trebalo poslati požurnicu.
Otvara raspravu.
Nakon kratke rasprave Vijeće se jednoglasno  slaže za slanje požurnice


[bookmark: _GoBack]PREDMET: Postava opreme za smirivanje prometa ulica I. Resnik kbr. 70 i kod kbr. 83
           -požurnica

  		Molimo da se uputi požurnica Gradskom uredu za obnovu, izgradnju, prostorno uređenje, graditeljstvo, komunalne poslove i promet vezano za postavu uzdignutih ploha sa pješačkim prijelazom u ulici I. Resnik kod kbr. 70 i kbr. 83, nastavno na dopis KLASA: 026-02/21-001/270; URBROJ:251-06-11-11-21-60, od 13. siječnja 2022. kojim nas je navedeni ured obavijestio da je od Ministarstva unutarnjih poslova zatražena prethodna suglasnost.
            S obzirom da do sad nemamo informaciju da je isti izrađen tražimo očitovanje vezano uz navedeno.


Z a k l j u č a k  
o izgradnji odvodne mreže na području MO Resnik

Vijeće Mjesnog odbora Resnik predlaže Vijeću Gradske četvrti Peščenica-Žitnjak da od nadležnih tijela zatraži upit i službeni pisani odgovor:

· o početku izgradnje odvodne mreže na području Mjesnog odbora Resnik
· ovaj zaključak dostavlja se Vijeću Gradske četvrti na postupanje
Ad 4.) Razno: izvješća, pitanja i prijedlozi.

Predsjednik Vijeća Dominik Žibrat izvještava nazočne vijećnike sa radom između dviju sjednica te odgovorima koja su došla na njihova vijećnička pitanja. Napominje da su sve dobili u izvještajima. 
Budući da više nije bilo pitanja, niti prijedloga, predsjednik Vijeća Mjesnog odbora Resnik završava sjednicu.
Dovršeno u 19.00 sati.


KLASA: 024-08/23-03/436
URBROJ: 251-13-11-11/006-23-3
Zagreb, 27. veljače 2023.


Predsjednik Vijeća Mjesnog odbora
Resnik          Dominik Žibrat

